《戴时可家赏木芙蓉花醉赋》
宋代·陈著

西风不是芳菲节，木落山空景凄切。
赖有桂菊聊记时，殿后拒霜花始发。
我携樽酒来问花，花于此时擅奇绝。
先白后红知物变，有色无香自韵别。
寓轩主人古风流，不肯移种防慢亵。
两根两花相妩媚。自况鸿光自娱悦。
幸而桃李不同时，彼纷纷者当愧杀。
颇云此花最宜霜，待有霜时酒还设。
良辰美景休拈掇，白发朱颜易交割。
我今耄矣不足云，劝君年年自此醉。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。